El segundu motivu pol que nun faigo crítica de llibros ye pola mio ausencia de neutralidá. Nun quiero ser neutral. En realidá pienso que naide nun ye neutral, y que toos, unos en mayor midida qu’otros, tenemos unes postures «apriorístiques» cuando nos enfrentamos a un llibru, daes pola nuestra forma de ser, la nuestra formación, los nuestros gustos, les nuestres zunes, les amistaes/enemistaes que tengamos colos autores, los intereses positivos o negativos que tengamos cola publicación de la crítica, etc. etc. Otros escuenden too esto y presumen d’ «eclécticos», d’imparciales. Yo non. Nun quiero ser imparcial y alón. Poro, nesti espaciu lo único que faigo ye comentar en voz alta el mio paecer de los llibros que, en cada momentu, toi lleendo. Y como avezo a lleer un poco abaruyadamente, pues asina salen estos comentarios personales que, en realidá pienso que son pa mí mesmu. Pa poner por escrito unes idees que se m’ocurren nel momentu y que, col tiempu, pueda volver sobre elles y recordar lo que pensé d’aquel llibru, que tampoco tien de coincidir colo que pensaría, a lo meyor, n’otru momentu. Bono, a ver si empiezo d’una vuelta.
#000003
Acabo lleer l’últimu poemariu de Nacho Llope (perdón pola confianza, pero siempre lu llamé asina) que lleva un títulu mui suxerente: «El combate melancólicu». Nacho ye un de los poetes que más me presta de la yá llarga nómina d’escritores asturianos. Evidentemente non tolos sos poemes, nin toos cola mesma intensidá. Toi falando del conxuntu. Cuando Xosé Bolado y yo preparemos la edición del llibru «Una casa tendida al oceanu», que llueu espublizamos na coleición del Atenéu Obreru Tiempu de Cristal, tuvi oportunidá de revisar rápidamente la obra del autor. Ye un escritor mui completu. Como ensayista ye profundu y amenu. Como poeta ye sensible.
#000004
«El combate meláncolicu» participa un poco de toes estes cualidaes. Una parte de los poemes pretenden (y consiguen) ser «de combate» (por xugar col títulu qu’escoyó), y otros avécense más a la «melancolía». Esto nun quier dicir, claro, que nin los de «combate» seyan panfletos, nin los de «melancolía» seyan cursis. Podía dicir que los primeros tan peñeraos de melancolía, y los segundos d’un ciertu combate.
#000005
Como exemplu de los primeros podría citar «Andreu Nin mira pasa l’augua del ríu Moskva» o la «Balada del combatiente irlandés». Como exemplu de los segundos, un perguapu «La soledá yera esto» o otru non menos guapu «Un intierru». Comente-y al autor, a la salida de la so presentación en Xixón, la mio esmolición por facer «mitos» de persones que, al mio modestu xuiciu, nun lo merecen. Como, por exemplu, a Ulrike Meinhof, culpable de la muerte de persones inocentes (anque la suya, na cárcel, fue mui «sospechosa») y a la que-y dedica un poema. Cola llectura atenta del poema debo dicir que, en nengún casu, esiste esa intencionalidá. Por último, allabar el diseñu y la edición que, como casi siempre, suelen acompañar a los llibros de Suburbia Ediciones.
#000006
En conxuntu, un mui prestosu poemariu, nel que’l mio gustu personal tira más hacia la melancolía qu’hacia el combate. Pero eso seguro que ye cosa de la edá.
#000007
Nací en 1944, o seya, un añu enantes que los Americanos tiraren la bomba atómica sobre Hiroshima, colo que darréu pescancié a qué clas de mundu llegare.
Medré como un neñu normal, nada facía presaxar qu’un día pudiere algamar a tener un Blog como ésti. Pero, pese a esi gran trunfu, tengo de confesar que la mio verdadera vocación foi siempre la de ser futbolista. Non un futbolista cualquiera, sinón delanteru centru del Sporting. Por ello, el mio gran suañu cumplíu foi xugar un partíu n’El Molinón y poder marcar ellí dos goles. Entovía suaño con ello.
#000009